ΚΑΝΟΝΙΣΜΟΣ (ΕΚ) αριθ. 2439/1999 ΤΗΣ ΕΠΙΤΡΟΠΗΣ

της 17ης Νοεμβρίου 1999

σχετικά με τους όρους έγκρισης πρόσθετων υλών της ομάδας των συνδετικών, αντιπηκτικών και θρομβωτικών μέσων στις ζωοτροφές

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στην διατροφή των ζώων(1), όπως τροποποιήθηκε τελευταία από τον κανονισμό (ΕΚ) αριθ. 1636/1999 της Επιτροπής(2), και ιδίως το άρθρο 11,

Εκτιμώντας τα ακόλουθα:

(1) έχει διαπιστωθεί ότι άργιλοι καολινίτη που προέρχονται από ορισμένα ορυχεία της Ομοσπονδιακής Δημοκρατίας της Γερμανίας έχουν ιδιαίτερα υψηλή περιεκτικότητα σε διοξίνη· σύμφωνα με τα διαθέσιμα στοιχεία, πρόκειται για μόλυνση γεωλογικής προέλευσης·

(2) σύμφωνα με το άρθρο 11 της οδηγίας 70/524/ΕΟΚ, ένα κράτος μέλος δύναται να αναστείλει προσωρινά την έγκριση της χρήσεως μιας από τις πρόσθετες ύλες που αναφέρονται στην οδηγία εφόσον, με βάση αιτιολογημένο σκεπτικό λόγω νέων στοιχείουν που προέκυψαν ή νέας εκτίμησης των υφιστάμενων στοιχείων από την έγκριση των σχετικών διατάξεων, διαπιστώσει ότι οι εν λόγω πρόσθετες ύλες εγκυμονούν κινδύνους για την υγεία των ζώων ή των ανθρώπων ή για το περιβάλλον·

(3) ορισμένα κράτη μέλη έχουν απαγορεύσει την χρήση μολυσμένων αργίλων καολινίτη στα προμείγματα και στις ζωοτροφές·

(4) δυνάμει του άρθρου 3α στοιχείο β) της οδηγίας 70/524/ΕΟΚ, η έγκριση μιας πρόσθετης ύλης πρέπει να χορηγείται μόνον εφόσον, λαμβανομένων υπόψη των όρων χρησιμοποίησης, δεν επηρεάζει δυσμενώς την υγεία των ανθρώπων ή των ζώων ή το περιβάλλον·

(5) η χρησιμοποίηση μολυσμένων από διοξίνες ζωοτροφών ενδέχεται να μολύνει τρόφιμα ζωικής προέλευσης· αναγνωρισμένοι διεθνείς οργανισμοί κατατάσσουν τις διοξίνες στα καρκινογόνα για τον άνθρωπο προϊόντα· οι εν λόγω διεθνείς οργανισμοί συνιστούν τη λήψη μέτρων για τη μείωση, στο μέτρο του δυνατού, της μόλυνσης των τροφίμων από διοξίνες·

(6) οι μολυσμένες πρόσθετες ύλες πρέπει να αποφεύγονται, στο μέτρο του δυνατού·

(7) ελλείψει επαρκών επιστημονικών στοιχείων, δεν είναι δυνατόν να πραγματοποιηθεί πλήρης αξιολόγηση του κινδύνου· δεδομένου ότι απαιτείται επειγόντως η λήψη μέτρων για την αποφυγή μόλυνσης των ζωοτροφών σε απαράδεκτο βαθμό και εν αναμονή των αποτελεσμάτων του προγράμματος επιτήρησης της αργίλου και της αξιολόγησης του κινδύνου, πρέπει να περιοριστεί προληπτικά το αποδεκτό επίπεδο διοξίνης στις αργίλους καολινίτη, στο κατώτατο όριο ανίχνευσης της διοξίνης βάσει της μεθόδου ανάλυσης· το εν λόγω όριο θα μπορούσε να αναθεωρηθεί με βάση τα αποτελέσματα ενδεχόμενων ερευνών που θα διεξαχθούν και με βάση τα αποτελέσματα του προγράμματος επιτήρησης·

(8) η διαπιστωθείσα στη Γερμανία μόλυνση καολίνη θα μπορούσε πράγματι να αφορά και άλλα είδη αργίλου που επιτρέπεται να χρησιμοποιούνται ως συνδετικά, αντιπηκτικά και θρομβωτικά μέσα σύμφωνα με την οδηγία 70/524/ΕΟΚ, όπως δείχνει το γεγονός ότι ο βεντονίτης, μια άργιλος ορυκτής προέλευσης, ο οποίος περιέχει και άλλα ορυκτά εκτός του καολίνη και ο οποίος προέρχεται από ορυχείο των Ηνωμένων Πολιτειών, έχει επίσης αποδειχθεί ότι έχει έντονη φυσική μόλυνση από διοξίνες γεωλογικής προέλευσης· είναι επομένως σκόπιμο να εξεταστεί, στο πλαίσιο του προγράμματος επιτήρησης, η πιθανή παρουσία διοξινών σε όλα τα επιτρεπόμενα είδη αργίλου· επί του παρόντος, προβλέπεται η εφαρμογή ενός προσωρινού μέγιστου ορίου μόνο για τις αργίλους καολινίτη, ενώ για τους λοιπούς τύπους αργίλου θα ισχύει ως μέγιστο όριο, μετά από μια συγκεκριμένη περίοδο, το κατώτατο όριο ανίχνευσης της διοξίνης βάσει της μεθόδου ανάλυσης, ελλείψει, ενδεχομένως, καθορισμού ενός ειδικού ανώτατου ορίου βάσει επαρκών στοιχείων σχετικά με την παρουσία διοξινών·

(9) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι όροι έγκρισης των προσθέτων υλών που ανήκουν στη χημική ομάδα "συνδετικά, αντιπηκτικά και θρομβωτικά μέσα" και αναφέρονται στο παράρτημα του παρόντος κανονισμού, αντικαθίστανται από τους όρους που αναφέρονται στο παράρτημα, σύμφωνα με την οδηγία 70/524/ΕΟΚ.

Η Επιτροπή επανεξετάζει, πριν από την 1η Μαρτίου 2000, τις διατάξεις του παρόντος κανονισμού με βάση τα αποτελέσματα τυχόν ερευνών που θα έχουν πραγματοποιηθεί και των αποτελεσμάτων του προγράμματος επιτήρησης.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Νοεμβρίου 1999.

Για την Επιτροπή

David BYRNE

Μέλος της Επιτροπής

(1) ΕΕ L 270 της 14.12.1970, σ. 1.

(2) ΕΕ L 194 της 27.7.1999, σ. 17.

ΠΑΡΑΡΤΗΜΑ

>ΘΕΣΗ ΠΙΝΑΚΑ>